b"\n_START_ARTICLE_\nBazilika svetega Apolinarija, Classe\n_START_PARAGRAPH_\nBazilika svetega Apolinarija v Classe je pomemben spomenik bizantinske umetnosti, ki se nahaja v italijanskem naselju Classe blizu Ravenne. Ko je UNESCO na svoj seznam svetovne dedi\xc5\xa1\xc4\x8dine dodal osem znamenitosti v Ravenni, je baziliko opisal kot\xc2\xa0\xc2\xbbenega najpomembnej\xc5\xa1ih primerov zgodnjekr\xc5\xa1\xc4\x8danske bazilike v pristnosti in preprostosti svoje oblike, uporabi prostora in sijajni naravi svoje dekoracije\xc2\xab._NEWLINE_Mogo\xc4\x8dna ope\xc4\x8dnata zgradba je bila postavljena po ukazu \xc5\xa1kofa Ursicinusa (Ursicino), financiral pa jo je gr\xc5\xa1ki bankir, Iulianus Argentarius. Gotovo je bila postavljena v bli\xc5\xbeini kr\xc5\xa1\xc4\x8danskega pokopali\xc5\xa1\xc4\x8da, po vsej verjetnosti na temeljih starej\xc5\xa1e poganske cerkve, saj so bili pri izgradnji v stene vzidani nekateri anti\xc4\x8dni nagrobniki._NEWLINE_Cerkev je 8. maja leta 549 posvetil \xc5\xa1kof Maximian in jo namenil prvemu \xc5\xa1kofu obmo\xc4\x8dja Ravenna in Classe. Bazilika je tako postavljena v enakem \xc4\x8dasu kot ravenska bazilika San Vitale. Leta 856 so posmrtne ostanke svetega Apolinarija premestili iz bazilike v Classu v novozgrajeno ravensko baziliko Sant' Apollinare Nuovo._NEWLINE_Zunanjost predstavlja velika fasada z dvema preprostima stebroma in trokrilnim oknom. Narteks in del zgradbe, ki se nahaja desno od vhoda, sta bila dodana kasneje, kot tudi zvonik valjaste oblike (iz 10. stoletja). _NEWLINE_V notranjosti cerkve je 24 stebrov iz gr\xc5\xa1kega marmorja, ki zamejujejo zeleni mozaik, na katerem so upodobljeni travniki in ovce. Obledele freske iz 18. stoletja prikazujejo nakatere ravenske nad\xc5\xa1kofe. Stranske stene so gole, vendar so bile v preteklosti gotovo oble\xc4\x8dene v mozaike. Te so po vsej verjetnosti leta 1449 uni\xc4\x8dili Bene\xc4\x8dani, kljub temu, da so pustili mozai\xc4\x8dno dekoracijo slavoloka in apside nedoaknjena."